Глаз ёросысь школа Россиысь огез устоез луиз\nТуспуктэм: vk.com (МОУ "Куреговская СОШ")\nГлаз ёросысь Куреггуртысь шор ёзо школа «500 лучших образовательных организаций страны – 2021» огъяросси конкурсын «Лучшая школа с этнокультурным компонентом – 2021» номинациын лауреат луиз. Вожвылъяськонлы йылпумъянъёс 15-18 оштолэзе Санкт-Петербургын дышетӥсьёслэн «Моя страна» III огъяросси ӧтчамзы улсын лэсьтӥзы. Со сярысь ивортодэтъя «Удмуртия» агентстволэн корреспондентэзлы школаысь удмурт кылъя но литературая дышетӥсь Маргарита Чибышева вераз.\nСолэн кылъёсызъя, та вормонзы дышетӥсьёслэн ужамзылы луыса гинэ ӧвӧл, пиналъёслэн но, анай-атайёслэн но валче тыршемзылы луыса вуиз.\nШколаямы озьы ужмы радъямын, кытын нылпи садысен кутскыса, школаез быдтэмъёс дорозь школа улонэн пӧзиськомы\nМаргарита Чибышева, Куреггуртысь шор ёзо школаысь удмурт кылъя но литературая дышетӥсь\nТуннэ нуналлы Куреггуртысь школаын 69 пиналъёс дышетско. Удмурт кылэз ваньзы ик уг тодо ни ке но, дышетыны ваньзы ик дышето. Солы котькуд классын арнялы быдэ куинь час висъяло.\nСо сяна, пӧртэм йӧскалык ужрадъёс ортчытъяло. Йӧскалык ужпумъёсты анай-атайёслы кенешонъёсын но ӝуткало.\nТа ласянь быдэс ар ӵоже вис карытэк уж нуиське. Дышетӥсьёс асьсэос пӧртэм конференциосы, конкурсъёсы пырисько. <…> Нылпиослы нимысь ужрадъёс нуисько удмурт шаерлэн вордскем нуналэзлы, удмурт кыллэн нуналэзлы но анай кыллэн нуналэзлы сӥзьыса\nМаргарита Чибышевалэн кылъёсызъя, школазы Глазкарысь пединститутэн, озьы ик элькун газетъёсын но журналъёсын, телерадиокомпаниен юн кусыпъёс возе. Озьы ик Якшур-Бӧдья ёросысь Мукши школаен, Балезино ёросысь Пыбья, Люк школаосын, Глазкарысь 17-тӥ школаен эшъяське.\nДышетӥсь школазылэн кивалтӥсезлы, ужъюлтошъёсызлы но анай-атайёслы тау кариз. Соостэк номыр ӧз пӧрмысал шуыса пусйиз.\nСо (кивалтӥсьсы – ред.) милям ӟуч ке но ачиз, вань удмурт ужрадъёсты туж мылысь-кыдысь поддержать каре, отчы пыриськоно шуэ. Собере анай-атайёслы бадӟым тау шуэме потэ, котькыӵе ужрадэ пыриськыны куриськом, соослэн ноку но пумит ваземзы ӧвӧл. Собере коллективмы но зол шуысал, таӵе ужрадъёсы пыриськиськомы бере\nПусъём, Куреггуртысь шор ёзо школа та вожвылъяськонэ куинетӥзэ пыриськиз.\nТодэ вайытом, 2019-тӥ арын соос «Лучшая сельская школа» номинациын вормисьёс луизы. Сыӵе ик номинациын лауреат нимез 2020-тӥ арын но басьтӥзы.\nДышетон, Удмуртия, вожвылъяськон, школаос, Глаз ёрос\nШор ёзо ӧнер дышетсконниосысь 1 сюрслэсь трос дышетӥсьёс уждунзы борды ватсэт басьтозы\n23-тӥ оштолэзь 2021, 17:46\n11-тӥ классын 98 процентэз дышетскисьёс йылпумъян сочиненизы понна «зачёт» басьтӥзы Удмуртиын\n27-тӥ оштолэзь 2021, 15:06\n500-лэсь трос адямиез куртчылӥзы лемтэйёс Удмуртиын\n30-тӥ оштолэзь 2021, 15:29